Duine-kopseer in Stilbaai | George Herald
Duine-kopseer in Stilbaai
Thursday, 05 August 2010, 13:06
'n Onwettige struktuur wat aangebring is op 'n duin voor 'n huis in Moquinistrand.
HESSEQUA NUUS - Die voorsitter van die Stilbaai Belangeforum, mnr John Willemse, het ‘n dringende skrywe gerig aan die Hessequa munisipaliteit rakende die platstoot van duine en die aanbring van onwettige strukture in Stilbaai-Oos, veral by Moquinistrand.
Plaaslike inwoners het reeds jare gelede klagtes ingedien hieroor, maar is daar tot op hede nie opgetree teenoor die grondeienaars nie. Daar word gehoop met die wysigings in die omgewings wetgewing dat daar nou daadwerklik opgetree sal word teen oortreders.
Willemse meld in sy skrywe dat daar op 2 Julie in ‘n artikel in ‘n bekende dagblad berig is dat die Groen Skerpioene van die Wes-Kaapse departement van omgewingsake eienaars van 12 luukse wonings langs die strand in Melkbosstrand gewaarsku dat hulle die wet oortree met tuine en voetpaadjies wat op die openbare grond aangebring is en sal dié eienaars nou waarskuwingsbriewe ontvang, waarna hulle die geleentheid het om insette te lewer en selfs planne uiteen te sit oor hoe die grond gerehabiliteer kan word. Indien daar nie gehoor gegee word nie kan hulle beboet of strafregterlik aangekla word.
By skuldigbevinding kan boetes van tot R10 miljoen of vyf jaar tronkstraf opgelê word volgens Willemse.
Suid-Kaap FORUM het gaan navraag doen by mnr. Hendrik Visser, Hoof van beplanning en omgewingsake by die Hessequa munisipaliteit. Visser antwoord soos volg: "Met spesifieke verwysing na die Moquinistrand erwe is daar destyds ‘n terugsetlyn met die ontwikkeling vasgestel waaragter niemand enige struktuur mag oprig nie.
Die wysigings wat aangebring word aan die Nasionale Omgewings wetgewing (NEMA) regulasies tree in werking op 2 Augustus 2010 en stipuleer nuwe regulasies met betrekking tot gelyste aktiwiteite. Die regulasies sê baie duidelik dat geen struktuur binne 100 meter van die hoogwatermerk opgerig mag word sonder die nodige toestemming van die departement omgewingsake en ontwikkelingsbeplanning (DEADP) nie. Dus, waar sulke strukture aangebring is moet die voorgeskrewe vorm van DEADP ingevul word deur die persoon wat die klagte maak en dit dan by DEADP indien.
Dit hoef nie noodwendig die munisipaliteit te wees nie, enige persoon wat ‘n klagte wil indien kan dit doen.
Hierdie is wetgewing wat deur DEADP hanteer word en die munisipaliteit gee samewerking waar nodig.
Die spesifieke gevalle van Moquinistrand is al in 2009 jaar deur Visser se kantoor onder DEADP se aandag gebring. Daar is ook ‘n kaart met foto’s aan hulle gestuur. Visser wag nog vir terugvoer vanaf die departement in die verband.
Intussen is ‘n grondwet ontvang van die Moquinibaai Huis eienaarsvereniging vir goedkeuring deur die raad. In die grondwet word daar verwys na die moets en moenies met betrekking tot die erwe wat grens aan die strand.
Die eenvoudige antwoord is in gevalle waar die regulasie oortree word ‘n klag ingedien word by DEADP sodat hulle die nodige stappe kan doen.
CapeNature verduidelik die wetgewing
Jean du Plessis van CapeNature op Stilbaai het die volgende verduideliking deurgegee aan Suid-Kaap FORUM.
Die betrokke wetgewing is die gelyste aktiwiteite van die regulasies wat onder die "Nasionale omgewings bestuurs wet" wat die potensiële negatiewe impak op die omgewing aanspreek en dan die nuwe "Integrated Coastal Management Act" wat ondermeer sonering en terugset lyne aanspreek.
Beide die bogenoemde wette word deur die departement van omgewingsake bestuur (Provinsiale afdeling George).
Die Hessequa munisipaliteit het ook ‘n verantwoordelikheid daar in die sin dat die erf grense oorskry word en dat hulle ook die nasionale omgewingsbestuurs wet kan toepas.
Volgens Du Plessis het hy beide partye al in 2003 en 2004 gekontak om die stelselmatige ontwikkeling daar aan te spreek.
Een huiseienaar doen iets voor sy huis drie maande later sy buurman en kort voor lank is 2km primêre duin platgestoot, vol uitheemse gras geplant en strukture soos swembaddens aangebring.
Die volgende wat gaan gebeur is dat wanneer die see die primêre duin daar aggresief erodeer (natuurlike proses) dan sal dieselfde huiseienaars verwag van die "owerhede" om hul strukture en eiendom te beskerm.
Daar is reeds verskeie voorbeelde van hierdie soort voorval in die SuidKaap.
Die regte ding om te doen is om al die huiseienaars wat daar oortree op een slag aan te spreek en dan rehabilitasie oor die hele area aanpak.
Waarom duine beskerm?
Duine is ‘n belangrike deel van sand kusareas en dien as belangrike buffersone tussen die see en land en beskerm kus-ontwikkelings van vloede en golf skade. Ongeveer 60% van Suid-Afrika se 3000 km lange kuslyn bestaan uit sanderige kusareas.
Artikel verskaf deur die Suid-Kaap Forum, susterkoerant van die George Herald.
Posted on: 13:06 Thu, 05 August 2010